עלומים (קיבוץ)

עֲלוּמִים הוא קיבוץ דתי במועצה אזורית שדות נגב, מדרום-מערב לצומת סעד, המשתייך לתנועת הקיבוץ הדתי. חברי הקיבוץ עוסקים בעיקר בחקלאות, הכוללת גידולי שדה, גידול עופות למאכל ורפתות להפקת חלב. לאחר שפונו מהקיבוץ אל מלונות בנתניה בטבח שבעה באוקטובר, ב-2024 שבו התושבים והחלו בתהליכי הפרטה של הקיבוץ המתחדש. הקמה יישוב עלומים נוסד בשיתוף פעולה של "בני עקיבא" ושל "הקיבוץ הדתי". המטרה הייתה לחדש את גוש ההתיישבות של הקיבוץ הדתי בנגב, שנפגע במלחמת השחרור עם כיבוש כפר דרום והרס בארות יצחק. שני גרעיני ההתיישבות המייסדים הוכשרו בקיבוץ סעד: גרעין "עלומים", על שם קבוצת עלומים שהקימה את קיבוץ סעד, וגרעין "אורים". אבן הפינה הונחה בכ"ט כסלו תשכ"ה, יום ציון זכרם של חברי "שיירת העשרה", שהותקפה במארב בדרכה לגוש עציון בתש"ח. המתיישבים הראשונים עלו לקרקע באלול תשכ"ו, ספטמבר 1966. אוכלוסייה קיבוץ עלומים הוא חלק מתנועת הקיבוץ הדתי, תנועה המונה 23 קיבוצים ומושבים שיתופיים, כולם דתיים, ביניהם קיבוץ סעד השוכן בסמיכות לעלומים. הקיבוץ מנהל אורח חיים דתי ציוני. הקיבוץ מונה כיום כ-130 בתי אב, רובם בוגרי גרעיני נח"ל, אשר במשך השנים הצטרפו לקבוצה. כרבע מהאוכלוסייה עלתה לארץ במסגרת גרעיני בני עקיבא מאנגליה ונתח גדול שייך גם לבנים חוזרים שקבעו את ביתם במקום. רב הקיבוץ הוא הרב עמית קולא. תעסוקה פרנסת הקיבוץ מתבססת בעיקר על חקלאות. שטחו של הקיבוץ והשטחים החקלאיים סביבו הוא כ־7,000 דונם, ועוד כ־4,000 דונם הם שטחי גידולי שדה באזור הקיבוצים אורים - צאלים. המרכיב העיקרי בחקלאות היישוב הוא גידולי שדה, בהם: גזר, תפו"א לשוק המקומי וליצוא, ובטטות. כמו כן מטע אבוקדו, פרדסי הדרים גדולים וקטנים, ומטע חוחובה (לתעשיית הקרמים). חלק מהגידולים הם גידולים אורגניים, שהתפתחו בשנים האחרונות. בעלומים קיימים שלושה מערכי אריזה לתוצרת חקלאית: לגזר, תפוחי אדמה ופלפלים. בנוסף קיימים חדרי קירור לאחסנת תוצרת חקלאית. בית אריזה אורגני נחנך במרץ 2010. ניתנים בו שרותי מיון אריזה קירור ושילוח לנמלים. השירותים ניתנים למגדלים מצפון הארץ ועד דרומה. בית האריזה אורז כ-10,000 טון גזר בעונה. הרפת בעלומים היא מן הרפתות המקצועיות בארץ. החלב משווק לתנובה. מבני ציבור, חינוך ותרבות בחדר האוכל החדש של הקיבוץ שנחנך ב-1980 ומשמש מאז כמרכז הקיבוץ, הוזמן האמן משה סעידי, חבר קיבוץ כפר מנחם לשלב ארבעה קירות אמנות מקרמיקה. הנושא שבו עוסקים הקירות הוא בקשר בין האדם, האמונה והאומה, ובקירות משולבים פסוקים מפרק קכ"ח בספר תהילים שאליהם מתייחסת היצירה ועוסקים בנושא. בקיבוץ פועל בית כנסת שבנייתו הושלמה ב-1978 בתכנונו של האדריכל יוסף שנברגר. בסמיכות לחדר האוכל פועל גם בית מדרש עם ספרייה. בנוסף פועלים בקיבוץ מכינה קדם צבאית לבנים ובנות "מכינת יונתן", וכן אירוח כפרי למשפחות ולזוגות. בארות בנגב ערך מורחב – בארות בנגב בשנת 2014 נחנך בעלומים אתר המורשת "בארות בנגב", בליווי המועצה לשימור אתרים. האתר מוקדש למורשת ההתיישבות בנגב, התיישבות הקיבוצים הדתיים, וסיפור הקרב בבארות יצחק שעצר את המצרים אך גרם להרס הקיבוץ ולדילמות בהקשר שיקום הקבוצה. האתר בנוי משני מוקדים: מבנה לקבלת קהל הנמצא בתוך הקיבוץ, בו ניתן לצפות בסרט המיצג ובתצוגה היסטורית, ואתר מגדל המים של בארות יצחק הישנה. מגדל המים נמצא בשדות שבסמוך לקיבוץ ומסביבו הוצבו שלטי מידע המספרים על ההתיישבות באזור בתקופת מלחמת העצמאות, על הקרב מול המצרים ב-1948 ועל ההתיישבות במרחב עוטף עזה היום. מאתר מגדל המים ניתן להשקיף על שכונת שג'אעייה שבעיר עזה. חצר ראשונים בשנת 2019 שופצו מבני המגורים הראשונים של הקיבוץ במסגרת הקמת אתר "חצר ראשונים" בעלומים. השיפוץ נעשה בעזרת משרד התיירות והמועצה לשימור אתרי מורשת בישראל. בשלב ראשון שופצו שלשה מבנים טרומיים ששימשו את הגרעינים המייסדים וממשיכים גם כיום לשמש כמבני ציבור. על חזית כל מבנה מוצג פסוק מהמקורות המתייחס לשימושו העכשווי. הבניין: משרדי ענף הבניין של עלומים. במסגרת המיזם, מוקדש המבנה לתיעוד הבינוי, הנוי ופיתוח הקיבוץ. נושא את הפסוק "בְּחָכְמָה יִבָּנֶה בָּיִת וּבִתְבוּנָה יִתְכּוֹנָן'" (משלי כ"ד, ג'). המלאכה: מבנה המוקדש לתיעוד ענפי החקלאות והמלאכה בקיבוץ. נושא את הפסוק "וָאֲמַלֵּא אֹתוֹ רוּחַ אֱלֹהִים בְּחָכְמָה וּבִתְבוּנָה וּבְדַעַת וּבְכָל מְלָאכָה" (שמות ל"א, ג'). המורשת: מבנה המוקדש לתצוגות נוסטלגיה ולארכיון הקיבוץ. נושא את הפסוק "שְׁאַ֤ל אָבִ֙יךָ֙ וְיַגֵּ֔דְךָ זְקֵנֶ֖יךָ וְיֹ֥אמְרוּ לָֽךְ" (דברים ל"ב, ז'). חצר הראשונים מקיימת הדרכה לקבוצות הכוללת סיור מודרך בחצר ראשונים ו"בשביל הבנים", גני הילדים הממוגנים. השלב השני של חצר הראשונים יכלול בין היתר את שיפוץ מבנה המועדון הישן, שבו יוכלו המבקרים לצפות בסרט עדכני על קיבוץ עלומים. מתקפת אוקטובר 2023 ערך מורחב – הטבח בעלומים במתקפת הפתע על ישראל, ביום שבת 7 באוקטובר 2023, פשטו כ-85 מחבלים על הקיבוץ ונהדפו על ידי כיתת הכוננות בת 15 תושבים שיחד עם כוחות הביטחון הרגו עשרות מחבלים. הם ניהלו את הקרב מ-6:30 בבוקר ועד לשעה 14 בצהריים. במשך היום הגיעו כוחות לסיוע ולתגבור מיחידת מצדה, יהל"ם, גדוד 890 צנחנים, יחידת שלדג, יס"מ נגב. לאחר שלא הצליחו לחדור לאזור המגורים, פנו כעשרה מהמחבלים לרפת, שם רצחו 22 עובדי חקלאות מנפאל ומתאילנד וחטפו שניים מהם, שרפו את המתבנים ואת מכון החליבה וחוררו ביריות את מכלי החלב. ב-12:30 הגיעו עשרות מחבלים לאזור בית האריזה של הקיבוץ, נתקלו בכוח צנחנים, ומסוק קרב הרג את מרביתם. לאחר מכן חדרו מחבלים נוספים אל הקיבוץ מאזור מטע האבוקדו והצליחו לפצוע אחד מחברי הקיבוץ בטרם נהרגו. בקיבוץ עלומים ובשעריו נהרגו ונרצחו 64 אנשים - מתוכם 22 עובדים בחקלאות מתאילנד ונפאל, 5 אנשי כוחות הביטחון ועוד 37 אנשים ממסיבת הנובה ועוד עוברי אורח שנהרגו ונרצחו. ישנם עוד עשרות פצועים. מסמך שנתפס לאחר המתקפה העיד כי מחלקה של חמאס שנשלחה לכבוש את קיבוץ עלומים קיבלה הוראות ברורות לטבוח באזרחים. ב-8 באוקטובר פונו חברי הקיבוץ לנתניה. קישורים חיצוניים אתר האינטרנט הרשמי של עלומים הסיפור של קיבוץ עלומים באתר מיזם הנגב המערבי והגליל עלומים, באתר מועצה אזורית שדות נגב עלומים, במרכז המידע לנגב ולגליל של תנועת אור קיבוץ עלומים, באתר הקיבוץ הדתי אתר המורשת, בארות בנגב עלומים (ישראל), דף שער בספרייה הלאומית עלומים: מול שערי עזה על העלייה על הקרקע של עלומים באתר הארכיון הציוני, 13 בדצמבר 2023 הסיפור של קיבוץ עלומים בשבעה באוקטובר, פרויקט הנצחה דיגיטלי "כאן" קבוצת עלומים, בני עקיבא מקימים ישוב חדש בנגב - קיבוץ סעד, באתר ארכיון הסרטים הישראלי בסינמטק ירושלים, 1947 מיכאל יעקובסון, סיבוב בחדר האוכל בקיבוץ עלומים, בבלוג "חלון אחורי", 27 במאי 2026 מיכאל יעקובסון, סיבוב בבית הכנסת בקיבוץ עלומים, בבלוג "חלון אחורי", 21 ביוני 2026 הערות שוליים